Markus Jooste verskuif blaam vir Steinhoff-skandaal  Markus Jooste. Foto: Henk Kruger/ANA Markus Jooste, voormalige uitvoerende hoof van Steinhoff, het Woensdag aan LP’s gesê sy familie het aandele van R3 miljard in Steinhoff gehad toe die rekeningkundige skandaal by die maatskappy begin ontvou het. Steinhoff se aankondiging oor “moontlike rekeningkundige onreëlmatighede” en Jooste se bedanking op 6 Desember het die maatskappy se aandeelprys laat tuimel en het tot gevolg gehad dat die Openbare Beleggingskorporasie, wat namens Suid-Afrikaanse staatsdienswerkers belê, meer as R20 miljard verloor het. Jooste is gedagvaar om voor vier parlementêre komitees te verskyn en is Woensdag tydens sy getuienis voor die parlement se staande komitee oor finansies gevra om sy persoonlike aandeel in Steinhoff te verklaar. “Ek het ŉ familietrust wat ŉ beleggingsmaatskappy het en op die datum van Steinhoff se ondergang het ons deur indirekte belange 68 miljoen Steinhoff-aandele gehad.” Op ŉ vraag aan Jooste oor wat die randwaarde hiervan was, het hy gesê dit was R3 miljard toe Steinhoff ondergegaan het. Jooste het die skuld vir wat met Steinhoff gebeur het op dr. Andreas Seifert, ŉ Oostenrykse sakeman met wie Steinhoff in 2007 in ŉ vennootskap gegaan het, gepak. Volgens Jooste het die verhouding met Seifert versuur en het dit tot ŉ ondersoek deur die Duitse belastingowerhede gelei. Bewerings deur Seifert het toe tot ŉ onafhanklike ondersoek deur firmas gelei en daar is volgens Jooste bevind dat daar geen rekeningkundige onreëlmatighede was nie. Markus Jooste. Foto: Henk Kruger/ANA “Toe ek [op 4 Desember 2017] by Steinhoff weg is, was ek nie bewus van enige rekeningkundige onreëlmatighede nie.” Volgens Jooste het hy voor die gebeure Steinhoff se toesighoudende direksie aangeraai om nuwe ouditeure aan te stel nadat Deloitte op ŉ onafhanklike ondersoek aangedring het rakende die bewerings wat gemaak is tydens die belastingondersoek in Duitsland. Jooste meen dat Deloitte sy onafhanklikheid verloor het toe hy geweier het om die maatskappy se finansiële inligting af te teken en op ŉ nuwe ondersoek aangedring het. “My advies, en dr. [Christo] Wiese [voormalige voorsitter van die toesighoudende raad] het daarmee saamgestem, was dat ons ŉ verklaring uitreik dat die oudit nie afgehandel is nie en dat die ongeouditeerde jaarstate teen Woensdag 6 Desember uitgereik sal word,” het hy gesê. “Dit was vir my, en ander ook, duidelik dat Deloitte se voorstel in daardie stadium ŉ vernietigende effek op die waarde van die aandele sou gehad het. Ek het nie die volgende dag die toesighoudende raad se vergadering bygewoon nie en is die volgende dag ingelig dat die raad besluit het om nuwe ouditeurs aan te stel en van voor af ŉ ondersoek te doen.”